Շիվա

Շիվա (, , «օրհնող», «բարեգութ»), հինդուիզմում տիեզերքի ավերման և վերակերպման մարմնացումն է, որն արարող Բրահմայի և պահապան Վիշնուի հետ միասին ներկայացնում է աստվածութունների վերին եռյակը։

Հնդկական առասպելաբանության մեջ եռաստվածության աստվածներից մեկը, Պարվատի (Ումա) դիցուհու ամուսինը։ Վեդաներում Շիվայի անունը դեռևս չի հանդիպում։ Նրա փոխարեն այնտեղ հաճախ հանդես է գալիս Ռուդրան, աստված-բուժարարը, քամիների (մարութների) հայրը։ Հետագայում Ռուդրա (լալկան, զռռան) անունը դարձավ Շիվայի մականուններից մեկը և կատարվեց այդ երկու աստվածների նույնացում։

Շիվայի պաշտամունքը ձևավորվել է բնության ստեղծագործ ուժերի, պտղաբերության պաշտամունքի հիման վրա։ Անձնավորում է նաև բնության ավերիչ ուժերը։ Շիվան ոչ միայն շնորհատու է ու ստեղծարար, այլև պատժիչ է ու կործանարար։ Նրա արարչագործական սկիզբը խորհրդանշվում է ֆալլոսի (լինգա) պատկերմամբ։ Սրբապատկերներում սովորաբար ներկայացվում է մե՛րթ մտասևեռուն ճգնավորի, մե՛րթ սարսափազդու տղամարդու տեսքով։ Հաճախ պատկերվում է հրե օղակի մեջ սրբազան պարով համակված՝ խորհրդանշելով «աշխարհի արարումն» ու տիեզերքի ներդաշնակ շարժումը։ 

 Արտաքին հղումներ 
 SHIVA GLOBAL — Շիվայի 1008 անունները 

Կատեգորիա:Գերագույն աստվածներ
Կատեգորիա:Հինդուիզմ